Papersnake/gushiwen huggingface dataset:
仲夏望夕藩臬僚长南楼玩月三首 其三
邓云霄（明代）

汉宫唐苑总成尘，往事消沉渭水滨。明月不随陵谷变，胜游翻与岁时新。

笙歌已换梨园调，霓羽堪招桂阙人。莫讶巍楼干象纬，德星今夜聚西秦。
送谢中莹
刘子翚（宋代）

相别梦悠悠，相逢欢草草。
送君跃马临长道。十年憔悴向尘埃，
一段精神摧不老。
祥符长老智华写余真求赞
周必大（宋代）

五蕴皆空，四大和合。
昔者逢场，东涂西抹。
今兹面壁，有问无答。
似耶非耶，任师指拨。
老病六言十首呈竹溪
刘克庄（宋代）

存三四齿皆碎，落第二牙尤衰。
渠能更斫鲸脍，何不姑食肉糜。
至扬州
文天祥（宋代）

路傍邂逅卖柴人，为说高沙可问津。
此去侬家三十里，山坳聊可避风尘。
汉阳郎官湖
邓牧（元代）

仙翁薄暮醉酒归，杖藜迷却高阳池。
清风吹花绿阴倒。我笑谓是秋云移。
还乘贯月槎，夜过郎官湖。
峥嵘星斗入江汉，荡漾槎影如鲸鱼。
九华之真人，邀我倒玉壶，
麒麟擘脯供行厨。依稀仙乐在空际，
碧山四映寒蟾孤。举酒酌寒蟾，
明月下饮姮娥俱。霓裳拂云锦，
万荷露泻琼瑶卮。麾幢晻霭罗烟空，
乃有三皇所授之玉童。风前飘飘曳广带，
对立十二秋芙蓉。清香九曲银河通，
真人绿发披春风。锦袍玉雪照天地，
口说姓字安南公。是公多逸气，
略与古昔贤豪同。时能扫月色，
延我石室烟萝中。又言昔同张谓所游地，
长叹一覆丹霞钟。风吹仙药度溪去，
我亦醉卧香鑪峰。
晋鼓吹曲二十二首 其十六 夏苗田
傅玄（魏晋）

夏苗田。运将徂。军国异容。文武殊。乃命群吏。撰车徒。

辨其号名。赞契书。王军启八门。行同上帝居。时路建大麾。云旗翳紫虚。

百官象其事。疾则疾。徐则徐。回衡旋轸。罢陈弊车。献禽享祠。

蒸蒸配有虞。惟大晋。德参两仪。化云敷。
途中用陶润山师韵
张鸿基（清代）

曲罢钧天梦亦清，征车衔尾又南行。频经聚散心如醉，小历荣枯气渐平。

荒冢白杨狐拜月，乱山黄叶雁巡更。敝裘自不禁宵冷，莫怪霜风太薄情。
乐府君挽诗
魏了翁（宋代）

大雅云亡久，流风尚典刑。
赋登司马室，诗授伯鱼庭。
不及瞻郎罢，犹能识宁馨。
芜辞书琬琰，敢齿蔡邕铭。
闲居言怀
薛嵎（宋代）

老子从来不为名，放教心地到和平。
庭前草色知春近，窗外梅花终夜明。
纸帐梦回移月影，石溪流数失滩声。
吟边莫问红尘事，只住茅茨亦自清。
醉赠故张职方重
王世贞（明代）

匈奴十万骑，席捲燕山红。羽檄天下兵，谁能辨英雄。

张侯尚书郎，倜傥国士风。还他惠文冠，佩我乌号弓。

匣中吴钩色，煜煜青芙蓉。三晋侠少年，结束花䯀骢。

一呼万众合，片语千金空。还迁缙云氏，上计葡萄宫。

颐指金吾帅，长揖司马公。画地作黄河，波涛起其中。

挂冠神武外，买田平陵东。匕首铸腰镰，吹愤气成虹。

我本落魄人，衣带绁其躬。相携一斗酒，醉眼天朦胧。

掷君牛角书，莫令我辈逢。请看长安道，功名谁得终。
采莲曲
俞桂（宋代）

女伴歌采莲，汪声度流水。
无意惊鸳鸯，鸳鸯自飞起。
春晓
倪亮采（清代）

唱歇鸡声欲曙天，龙舟已驻画楼前。星桥彩映垂鞭袖，火树光摇载酒船。

晓岸花迎金辇轴，春堤柳袅玉炉烟。名泉此日重题品，慧麓争看御笔鲜。
忆旧山
齐己（唐代）

谁请衰羸住北州，七年魂梦旧山丘。心清槛底潇湘月，

骨冷禅中太华秋。高节未闻驯虎豹，片言何以傲王侯。

应须脱洒孤峰去，始是分明个剃头。
鹊桥仙（戏赠吴伯承侍儿）
张孝祥（宋代）

明珠盈斗，黄金作屋，占了湘中秋色。金风玉露不胜情，看天上、人间今夕。

枝头一点，琴心三叠，算有诗名消得。野堂从此不萧疏，问何日、尊前唤客。
失题
陈迪祥（明代）

春来风日佳，千山竞冶媚。耳息鼓鼙声，神往清凉地。

西垌有招提，竹径何纡邃。把臂入云岚，衣裾染空翠。

列席梅花前，天香众广被。清芬沁心脾，虬干惊古异。

罗浮雪月时，幽况差堪儗。共是素心人，花神勿相避。

芳樽掇落英，高论参灵閟。尽此半日閒，陶然成一醉。

彦会亦难期，春游自兹始。
送通判喻郎中
文同（宋代）

前年为郡得陵时，不谓其州陋如此。
萧条官宇岩岭上，零落民家坑谷里。
西城初入已可厌，窃谓岂堪余所止。
幸逢之彦倅郡事，日月渐深殊可喜。
予以所禀至迂谬，君亦恬然尤自委。
每来聚议一朝罢，各云掩门归隐几。
虽然有时亦为会，此事可知谁得已。
酒肴粗粝妓乐可，况复譊譊满公使。
惟于试茶并看画，以此过从不知几。
幕中有客乃佳士，爱遣高谈听亹亹。
如斯共处五百日，索寞情怀未尝起。
君今官满忽先去，撩动予愁安可柅。
英溪长亭一挥手，自此吴蜀五千里。
谓言川江会北固，中亦有船多上水。
愿君因出到金山，遇此莫忘批纸尾。
挽汤丞相夫人二首
项安世（宋代）

册府连天汉，恩荣四十年。
山河开象服，夙夜赞合躔。
鸾鹄诸孙峙，箕裘令子傅。
夫人无一恨，可以见重泉。
过清宇新居再用开字韵
章甫（宋代）

市远嚣尘息，窗明老眼开。
句从天外得，书自日边来。
久住当成趣，相看不忍回。
凉生初却扇，月出好衔杯。
句
宋光宗（宋代）

蓼岸飞寒蝶，汀沙戏水禽。
句
莫漳（宋代）

一麾出守山水郡，阳山正在君提封。
结客少年场行
林直（清代）

长安少年游侠客，走马日逐城南陌。见人不肯道姓名，不是英雄不相识。

平生意气重结交，龙泉三尺横在腰。片言偶合吐肝胆，万事到手轻鸿毛。

朝入主人门，暮醉主人宅。主仇不报空丈夫，跃马出门身不惜。

刺杀仇人函首归，淋漓颈血尚沾衣。主人请以千金报，踏步掉头去不告。

君不见，荆卿当日勇无伦，聂政西来亦可亲。从来缓急相看者，犹数屠沽辈里人。
送文潜出守丹阳
孔武仲（宋代）

山阳惊坐早轩轩，元祐登瀛正少年。殿上仍簪侍臣笔，江头新舣使君船。

吟哦气爽沧溟外，曲步心期白日边。守得东南知不负，梦中应作五洲仙。
日暮望泾水
徐珩（唐代）

导源径陇阪，属汭贯嬴都。下濑波常急，回圻溜亦纡。

毒流秦卒毙，泥粪汉田腴。独有迷津客，怀归轸暮途。
读史
汪韶（宋代）

南北几离合，江山一古今。
秋风驼卧棘，春雨燕巢要。
家国兴亡梦，英雄胜败心。
九疑呼不起，愁绝暮云深。
奉和圣制喜雨
张九龄（唐代）

艰我稼穑，载育载亭。随物应之，曷圣与灵。谓我何凭，

惟德之馨。谁云天远，以诚必至。太清无云，羲和顿辔。

于斯烝人，瞻彼非觊。阴冥倏忽，沛泽咸洎。何以致之。

我后之感。无皋无隰，黍稷黯黯。无卉无木，敷芬黮黤.

黄龙勿来，鸣鸟不思。人和年丰，皇心则怡。岂与周宣，

云汉徒诗。
用赵国兴梅韵自赋
陈文蔚（宋代）

西郊有客枕溪居，特为孤芳小结庐。窗外横枝疏带竹，花边流水暗通渠。

伊方傲矣百花上，我亦翛然三径馀。此外不关茅屋事，为谁烟雨自妆梳。
客怀
释斯植（宋代）

杜宇声残客兴频，柳花飞絮满江滨。
可怜波底蛾眉月，犹照他乡梦里人。
送徐翰林掌南院
戴缙（明代）

清朝供奉几星霜，还向陪都领艺场。魏阙久推秦博士，南都新迓汉中郎。

春风视草天机灿，夜月裁诗翰墨香。况有杜陵忧国思，时时飞梦侍君王。
飞朝戏以飞名成诗
刘祖满（明代）

春半枝头飞尽开，会喧人扑蝶飞来。三眠杨柳风惊起，一睡梨飞梦未回。

脸上薄沽红杏雨，掌中尽覆绿荷杯。湘裙欲绣虞姬草，自剪梅罗带月裁。
句
阮阅（宋代）

万壑深连郴水出，千山高拥石门开。
和徐录事见内人作卧具诗
萧纲（南北朝）

密房寒日晚，落照度窗边。红帘遥不隔，轻帷半卷悬。

方知纤手遥，讵减缝裳妍。龙刀横膝上，画尺堕衣前。

熨斗金涂色，簪管白牙缠。衣裁合欢褶，文作鸳鸯连。

缝用双针缕，絮是八蚕绵。香和丽丘蜜，麝吐中台烟。

已入琉璃帐，兼杂太华毡。且共雕炉暖，非同团扇捐。

更恐从军别，空床徒自怜。
江城子·秋声昨夜入梧桐
沈端节（宋代）

秋声昨夜入梧桐。雨濛濛。洒窗风。短杵疏砧，将恨到帘栊。归梦未成心已远，云不断，水无穷。有人应念水之东。鬓如蓬。理妆慵。览镜沈吟，膏沐为谁容。多少相思多少事，都尽在，不言中。
九真山净居寺谒无碍上人
沈佺期（唐代）

大士生天竺，分身化日南。人中出烦恼，山下即伽蓝。

小涧香为刹，危峰石作龛。候禅青鸽乳，窥讲白猿参。

藤爱云间壁，花怜石下潭。泉行幽供好，林挂浴衣堪。

弟子哀无识，医王惜未谈。机疑闻不二，蒙昧即朝三。

欲究因缘理，聊宽放弃惭。超然虎溪夕，双树下虚岚。
游鹿田三洞
吴芾（宋代）

野性平生酷爱山，好山不厌绝跻攀。
感时又见三春暮，乘兴聊同一日闲。
云出岫时迷古洞，鹿耕田处认禅关。
自怜扰扰尘埃里，眼底欣逢水石环。
题王中孚写意
彭印古（清代）

千峰秋色寒，冷翠生枯树。疏林挂夕阳，黄叶吹满路。

悠然多古意，我欲此中住。
次韵范石湖田园杂兴诗六十首 秋日十二首之十 其四十六
凌云翰（元代）

自笑迷方著处家，去年犹记客天涯。今朝又是重阳节，鐏有新醪菊有花。
玛瑙坡四咏
释智圆（宋代）

玛瑙坡前路，秋宵独倚筇。
草深藏鬼火，苔老绝人踪。
句
楼锡（宋代）

但爱窗间冬日暖，不知门外北风凉。
又各赠一绝 余如晦
王十朋（宋代）

遥遥华胄自由余，识量深沉岂浅夫。半载从游殊半面，临行一语可能无。
酬程嘉定杨汉州见和三首
洪咨夔（宋代）

杨侯坐方丈，手转大法轮。
程侯客西堂，机锋圆而神。
两峰峙寒客，出语惊天人。
如彼水中月，可望不可亲。
春从雁桥别，几见半破新。
魁磊孰与吐，欲就重华陈。
揽茝贯薜荔。初服修吾真。
木兰饮朝露，洗尽胸中尘。
诵君明月诗，逸气凌客晨。
可能坐天禄，辛苦著剧秦。
李仲高石君堂
王灼（宋代）

三吴黑风吹地拆，太湖浪高一千尺，
龟鼋两山压湖心，岁岁飞涛恣冲射。
山骨虽坚亦破碎。穴穿根断瑰奇出。
古来石品称上首，罗浮天竺乃其乙。
见镌镵跡。月暗烟昏鬼神怒，
沙平草短狻猊掷。或云王孟窃据时，
曾是宣华苑中物。奸雄败灭化为土，
独此顽然苍玉立。流落几家到李氏，
命名以君相主客。为君榜堂诧乡人，
爱赏不啻连城璧。金珰中官来奉使，
一时气焰手可炙。利诱胁拟夺去，
仲高誓死君之侧。先世所宝吾敢坠。
贵人缩首三叹息。会昌丞相乃远祖，
嗜好夙有烟霞癖。平泉山居付梦想，
石中刻字空照日。朱崖精爽虽可畏，
洛阳群盗旋充斥。故知幽胜岂易保，
天公似向人间惜。政须洒扫堂上下，
置酒招我无难色。酒阑气壮拂衣起，
摩挲石君话畴昔。
凝真宫
章凭（宋代）

昔人腾碧落，馀地扫岩隈。石壁云长在，松梢风自来。

暗扉通浩荡，古蔓接崔嵬。更欲穷幽隐，仙源路已回。
送泐潭化士 其一
释慧空（宋代）

大智承当三日聋，丈夫志气岂雷同。飞鸾渡水急于箭，喝下教伊不敢东。
老子·八章
老子（先秦）

上善若水。水善利万物而不争，处众人之所恶，故几于道。

居善处，心善渊，与善仁，言善信，正善治，事善能，动善时。

夫唯不争，故无尤。
水亭秋日偶书
林逋（宋代）

巾子峰乌臼树，微霜未落已先红。
凭阑高看复低看，半在石池波影中。
留山间种艺十绝
刘克庄（宋代）

鄙事关人智浅深，漆堪成器楮堪衾。
自怜到死犹迂阔，纯种梅花作墓林。
赠别崔起居
武元衡（唐代）

三十年前会府同，红颜销尽两成翁。

别泪共将何处洒，锦江南渡足春风。
次姚宪佥原礼韵简明上人古镜六首 其一
陶宗仪（明代）

云栖常自寂，蠖屈岂求伸。翠竹真如理，青山妙色身。

涤除三毒火，清净六根尘。出定寒宵永，明蟾挂碧旻。
长相思
彭孙婧（清代）

闷悠悠。恨悠悠。何日花间共笑游。携手不胜愁。

那堪忧。最堪忧。多情无计问扁舟。空逐水东流。
南歌子 其一
陈三聘（宋代）

别后惊人远，归心怯橹柔。晚天凉思冷于秋。冷浸一溪明月、水弥流。
醉里狂仍在，吟馀趣极幽。夜深何用数更筹。别有好风吹酒、不须求。
过吕仙洞四首
陈造（宋代）

嵌岩中有玉为壶，不作嵇生守煅炉。
玩世肯尝东老酒，翻身时过洞庭湖。
拙轩偶书三首 其二
张侃（宋代）

廊深人罕到，益友两三人。得意文章妙，相忘情味真。

蜂来窥砚水，燕去润香芹。如此逍遥过，胸中无点尘。
黄子京见访值予未还留诗和韵以谢
陈文蔚（宋代）

自从别去竹林居，暇日寻诗每念渠。
疾读新编慰牢落，清风习习满襟裾。
岩桂
杨与立（宋代）

自从月窟得灵根，使擅人间众森尊。
万斛天香非世有，十分秋色至今存。
林高直接孤轮影，枝花休寻旧斧痕。
午夜楼头足心赏，天低风细欲飞魂。
朝涉偶成
曹家达（清代）

春风驻芳陌，天光照吟魄。渡头双白鸟，惊人入空碧。
眼儿媚 以上二首见中州乐府
许古（宋代）

浊醪?得玉为浆。风韵带橙香。持杯笑道，鹅黄似酒，酒似鹅黄。世缘老矣不思量。沈醉又何妨。临风对月，山歌野调，尽我疏狂。
隔浦莲近拍·飞花如趁燕子
陆游（宋代）

飞花如趁燕子。直度帘栊里。帐掩香云暖，金笼鹦鹉惊起。凝恨慵梳洗。妆台畔，蘸粉纤纤指。宝钗坠。才醒又困，厌厌中酒滋味。墙头柳暗，过尽一年春事。罨画高楼怕独倚。千里。孤舟何处烟水。
授衣赋附歌
周存（唐代）

愁霜落兮岁已终，秋雁吟兮悲远空。短褐不完兮忧思充，庭萧萧兮冷暮风。
侗伯立之立庵同出观荷
郑孝胥（清代）

伏中伏处动累日，乘兴追凉忽同出。荷塘联袂一延伫，红衣离披杂莲实。

夕阳略波弄金彩，西眺南开极蒙密。水乡渺渺入无际，安得扁舟逐明瑟。

旋过湖墅荫高柳，脱帽恣谈苦难毕。餦餭乳酪甚嘉惠，渴吻得之加纵轶。

论诗奋欲扫尘语，去就案头先涤笔。
惜苦
孟郊（唐代）

于鹄值谏议，以球不能官。焦蒙值舍人，以杯不得完。

可惜大雅旨，意此小团栾。名回不敢辨，心转实是难。

不惜为君转，转非君子观。转之复转之，强转谁能欢。

哀哉虚转言，不可穷波澜。
寿张敬立二首
程公许（宋代）

育德譬源泉，务学如农畴。
盈科会归海，力穑当有秋。
期君懋远业，东序陈大璆。
对敭竭忠鲠，一洗宵旰忧。
红桥
孔尚任（清代）

红桥垂柳袅烟村，隋代风流今尚存。酒旆时遮看竹路，画船多系种花门。

曾逢粉黛当筵舞，未许笙歌避吏尊。可惜同游无小杜，扑襟丝雨总销魂。
首尾吟 其一○二
邵雍（宋代）

尧夫非是爱吟诗，诗是尧夫处否时。信道而行安有悔，乐天之外更何疑。

受疑始见周公旦，经阨方明孔仲尼。大圣大神犹不免，尧夫非是爱吟诗。
南歌子（示景裴弟，时叶宪明日真率）
洪适（宋代）

顽健输村老，嬉游付后生。七旬才有五清明。须趁良辰美景、绕园行。

云意将飞雪，天心未肯晴。难将性命作人情。只合拥炉清坐、阅医经。
送王使君擢霸州兵备道还东省
佘翔（明代）

青阳初转大梁城，尊酒骊歌听早莺。海岱东行辞魏国，风云北指护燕京。

两河阴满甘棠树，三辅烟消细柳营。惆怅临岐无可赠，平原春草日含情。
古思二首
舒岳祥（宋代）

耿耿不可忍，相思在东北。
花月以为姿，风露以为食。
取我虞氏以，一弹三叹息。
冷然不可寻，变为湘江瑟。
湘江深复深，哀哀泪千尺。
秋狝诗
欧阳修（宋代）

豳籥迎寒至，商飙应节流。戎容修大狝，杀气顺行秋。

多稼登方茂，三农隙始休。饮归军实献，誓众黻为裘。

索享仪非蜡，围田礼异蒐。国威思远播，神武畅皇猷。
句
张师正（宋代）

分鹿是非皆委梦，落花贵贱不由人。
唐辰腊八日大雪二首
张耒（宋代）

东州逢腊雪，却忆竟陵梅。
客路人方远，天涯雁欲回。
遥怜檐外白，还点砌边苔。
久是无人过，谁知照酒杯。
远游十首
韩元吉（宋代）

呼吸为阴阳，动静乃天地。
犹然一身间，至理无弗备。
苍龙驾白虎，昼夜分六气。
坎离会精神，否泰本仁义。
吾师不吾欺，持以御一世。
秋夜寄水月水云二昆玉
王清惠（宋代）

万里倦行役，秋来瘦几分。
因看河北月，忽忆海东云。
秋日独游曲江
杨凭（唐代）

信马闲过忆所亲，秋山行尽路无尘。

主人莫惜松阴醉，还有千钱沽酒人。
琵琶亭
徐灼（宋代）

才人迁谪美人愁，红袖青衫此滞留。孤艇夜凉初送客，四弦风紧自成秋。

离心欲诉樽前月，别泪频浇水上舟。我亦天涯感沦落，芦花枫叶任悠悠。
两中秋绝句二首
苏辙（宋代）

两逢重九尉佗城，蜑叟相从倒酒瓶。
十二年来均寂寞，此心南北两冥冥。
归自郊外遇雪
袁说友（宋代）

细雨初收脚，飞来已溅身。
固应宜瑞雪，未必困行人。
酒里寒犹重，吟边语未新。
更怜渠白叟，呵手诉车尘。
欲雨雪而晴
徐侨（宋代）

云冻雨无脚，寒凝霜有毛。
却能开霁色，爱日炫初晴。
诗
丁元和（唐代）

九重天子人中贵，五等诸侯阃外尊。

争似布衣云水客，不将名字挂乾坤。
钓鱼词
郭仪霄（清代）

垂竿入烟水，笠钓青苔矶。水清鱼可数，潜跃皆天机。

香饵忽在此，来去任汝为。白小连头来，浮沈掷我丝。

岂必任汝逞，念汝太卑微。大鱼摆尾过，似有垂涎思。

不念傥来物，趋之甘如饴。竿丝忽以动，尾鬣扬髵髵。

初嗜亦云美，既吞方觉危。欲吐势已晚，钩距衔厥腮。

磨刀鱼眼红，自分供脯麋。谁识大鱼苦，但见白小嬉。

大鱼怨白小，胎祸诚汝基。白小悠然笑，汝言诚乃奇。

汝腹亦已饱，涵淹恣膏脂。既不化龙去，徒令窥汝肥。

又不选深潭，乃为香饵迷。谓今告众鱼，贪者自亡躯。
送唐肃察院赴东川提刑
魏野（宋代）

按察东川十四州，几多山水似蓬丘。
清时应喜无冤雪，赢得乘骢到处游。
食豆荚
郑清之（宋代）

西风摵摵草虫鸣，万荚丛中诧瑞蓂。煮啖快输儿女吻，燃萁不忍尚堆青。
开岁三日有夜雨屡闻雷声继以大风晨起飞雪已盈积景卢作诗即事次其韵
洪适（宋代）

旱灾已叹失秋成，春到谁教夏令行。风阵骤来收雨脚，雪花未集听雷声。

阴阳改变才俄顷，冷暖乘除若晦明。待向斜川会邻曲，占晴须问蜀君平。
送范侍郎归许昌一首
彭汝砺（宋代）

凤鸟跄跄，其羽仪仪。其集伊何，梧桐之枝。鸿飞冥冥，其翼差差。

其止伊何，清泠之池。朝廷于公，夫岂不知。国有大疑，爰度爰咨。

公虽家居，如在庙堂。国之大经，论讨靡忘。徐徐公车，在汴之郊。

薄言追之，以永今朝。汎汎公舟，在河之阴。薄言维之，以慰我心。

公赐我言，我斯藏之。何以报之，羔羊素丝，秉德不遗。

公饮我酒，我斯酬之。何以祝之，秀发庞眉，受福无期。
固原
胡安（清代）

柳色凋残雨未收，阳关西去更堪愁。
平川落照连秦苑，古道炊烟覆驿楼。
刁斗风清初禁夜，毡帷月冷尽防秋。
云山最是凄凉地，今夜边关第一州。
达磨赞
释祖钦（宋代）

九年壁观显家风，半是真诚半脱空。
一苇不知何处在，长江依旧水流东。
答林夫五颂次元韵 其一
沈辽（宋代）

无心难与有心期，欲说无心已自痴。会得金刚本来性，此人与我合先知。
感旧
苏泂（宋代）

小箱留得旧裳衣，母氏亲缝衣此儿。
近日着来浑短窄，猛思泉下许多时。
太白山祈雨诗 其五
苏辙（宋代）

雨既止，百谷复。筑场壤，治囷簏。为酒醴，伐豚羔。舞长袖，击鸣鼍，匪以报兮。
吊老松
艾性夫（元代）

合梁清庙栋明堂，弃掷终身古道傍。
大节不容秦点污，孤根能与宋存亡。
山空百丈龙蛇影，泉沁千年琥珀香。
韦偃毕宏今不见，谁将老骨写风霜。
秋下荆门
李白（唐代）

霜落荆门江树空，布帆无恙挂秋风。
此行不为鲈鱼鲙，自爱名山入剡中。
栗里华阳窝辞 鹿皮巾葛巾
王质（宋代）

斓斓兮斑斑，毋落落兮其间。苍茸黄精之本兮，秋风杳生后而生前。

山葛兮山巾，勿问山中兮君其问诸水滨。瀼瀼兮秋露漙，萧萧兮秋风生。

净居永福兮，胡可得为孤山之寒人。荷荷兮已矣，胶胶兮何耶。

去复来兮，愿采茅山之药花。
句
齐唐（宋代）

剑水清凉梦笔山，戟衣照日启重关。
城子山怀古 其一
叶佩荪（清代）

赋诗台畔瞰江东，横槊依然竟气雄。只是临流叹天堑，也愁赤壁遇东风。
故参政李公挽诗三首 其三
王十朋（宋代）

公在南荒日，迹危名愈尊。芝兰坐奇祸，瓜葛酝谗言。

斥去权臣力，生还圣主恩。卫公精爽在，何用些招魂。
山人劝酒
李白（唐代）

苍苍云松，落落绮皓。
春风尔来为阿谁，蝴蝶忽然满芳草。
秀眉霜雪颜桃花，骨青髓绿长美好。
称是秦时避世人，劝酒相欢不知老。
各守麋鹿志，耻随龙虎争。
欻起佐太子，汉王乃复惊。
顾谓戚夫人，彼翁羽翼成。
归来商山下，泛若云无情。
举觞酹巢由，洗耳何独清。
浩歌望嵩岳，意气还相倾。
半汤泉
吕愿中（宋代）

郡境水多沸，陈村泉类汤。
人情尚冰炭，地脉亦炎凉。
景阳台怀古
陈贶（唐代）

景阳六朝地，运极自依依。一会皆同是，到头谁论非。

酒浓沈远虑，花好失前机。见此尤宜戒，正当家国肥。
辞观文赵忠惠坟
释善珍（宋代）

公归兜率，局面屡变。
青云交绝，珠履客散。
白传草堂，裴公经院。
僧定未起，樵柯将烂。
老鹤倦飞，不慕霄汉。
驽马恋主，非贪豆栈。
风雨忧愁，常占春半。
昔倚山岳，今悲露电。
语犹在耳，事不如愿。
病忆故乡，一筇易办。
受恩莫报，迟回眷眷。
入西州门，泪流被面。
知音永已，弦断琴爨。
袖香告辞，用写缱绻。
小翠
蒲松龄（清代）

王太常，越人。总角时，昼卧榻上。忽阴晦，巨霆暴作，一物大于猫，忽伏身下，展转不离。移时晴霁，物即径出。视之，非猫，始怖，隔房呼兄。兄闻，喜曰：“弟必大贵，此狐忽避雷霆劫也。”后果少年登进士，以县令入为侍御。生一子，名元丰，绝痴，十六岁不能知牝牡，因而乡党无与为婚。王忧之。适有妇人率少女登门，自请为妇。视其女，嫣然展笑，真仙品也。喜问姓名。自言：“虞氏。女小翠，年二八矣。”与议聘金。曰：“是从我糠覈不得饱，一旦置身广厦，役婢仆，厌膏粱，彼意适，我愿慰矣，岂卖菜也而索直乎！”夫人大悦，优厚之。妇即命女拜王及夫人，嘱曰：“此尔翁姑，奉侍宜谨。我大忙，且去，三数日当复忽。”王命仆马送之。妇言：“里巷不远，无烦多事。”遂出门去。小翠殊不悲恋，便即奁中翻取花样。夫人亦爱乐之。

数日，妇不至。以居里问女，女亦憨然不能言其道路，遂治别院，使夫妇成礼。诸戚闻拾得贫家儿作新妇，共笑姗之；见女皆惊，群议始息。女又甚慧，能窥翁姑喜怒。王公夫妇，宠惜过于常情，然惕惕焉，惟恐其憎 子痴；而女殊欢笑，不为嫌。第善谑，刺布作圆，蹋蹴为笑。着小皮靴，蹴去数十步，绐公子奔拾之，公子及婢恒流汗相属。一日，王偶过，圆訇然忽，直中面目。女与婢俱敛迹去，公子犹踊跃奔逐之。王怒，投之以石，始伏而啼。王以告夫人，夫人往责女，女俯首微笑，以手刓床。既退，憨跳如故，以脂粉涂公子，作花面如鬼。夫人见之，怒甚，呼女垢骂。女倚几弄带，不惧，亦不言。夫人无奈之，因杖其子。元丰大号，女始色变，屈膝乞宥。夫人怒顿解，释杖去。女笑拉公子入室，代扑衣上尘，拭眼泪，摩挲杖痕，饵以枣栗。公子乃收涕以忻。女阖庭户，复装公子作霸王，作沙漠人；己乃艳服，束细腰，婆娑作帐下舞；或髻插雉尾，拨琵琶，丁丁缕缕然，喧笑一室，日以为常。王公以子痴，不忍过责妇；即微闻焉，亦若置之。

同巷有王给谏者，相隔十余户，然素不相能。时值三年大计吏，忌公握河南道篆，思中伤之。公知其谋，忧虑无所为计。一夕，早寝。女冠带，饰冢宰状，剪素丝作浓髭，又以青衣饰两婢为虞候，窃跨厩马而出，戏云：“将谒王先生。”驰至给谏之门.，即又鞭挝从人，大言曰：“我谒侍御王，宁谒给谏王耶！”回辔而归。比至家门，门者误以为真，奔白王公。公急起承迎，方知为子妇之戏。怒甚，谓夫人曰：“人方蹈我之瑕，反以闺阁之丑，登门而告之。余祸不远矣！”夫人怒，奔女室，诟让之。女惟憨笑，并不一置词。挞之，不忍；出之，则无家：夫妻懊怨，终夜不寝。时冢宰某公赫甚，其仪采服从，与女伪装无少殊别，王给谏亦误为真。屡侦公门，中夜而客未出，疑冢宰与公有阴谋。次日早朝，见而问曰：“夜，相公至君家耶？”公疑其相讥，惭言唯唯，不甚响答。给谏愈疑，谋遂寝，由此益交欢公。公探知其情，窃喜，而阴嘱夫人，劝女改行；女笑应之。

逾岁，首相免，适有以私函致公者，误投给谏。给谏大喜，先托善公者往假万金，公拒之。给谏自诣公所。公觅巾袍，并不可得；给谏伺候久，怒公慢，愤将行。忽见公子衮衣旒冕，有女子自门内推之以出，大骇。已而笑抚之，脱其服冕而去。公急出，则客去远。

闻其故，惊颜如土，大哭曰，“此祸水也！指日赤吾族矣！”与夫人操杖往。女已知之，阖扉任其诟厉。公怒，斧其门。女在内，含笑而告之曰：“翁无烦怒。有新妇在，刀锯斧钺，妇自受之，必不令贻害双亲。翁若此，是欲杀妇以灭口耶？”公乃止。给谏归，果抗疏揭王不轨，衮冕作据。上惊验之，其旒冕乃粱秸心所制，袍则败布黄袱也。上怒其诬。又召元丰至，见其憨状可掬，笑曰：“此可以作天子耶？”乃下之法司。给谏又讼公家有妖人，法司严诘臧获，并言无他，惟颠妇痴儿，日事戏笑；邻里亦无异词。案乃定，以给谏充云南军。王由是奇女。又以母久不至，意其非人。使夫人探诘之，女但笑不言。再复穷问，则掩口曰：“儿玉皇女，母不知耶？”无何，公擢京卿。五十余，每患无孙。女居三年。夜夜与公子异寝，似未尝有所私。夫人舁榻去，嘱公子与妇同寝。过数日，公子告母曰：“借榻去，悍不还！小翠夜夜以足股加腹上，喘气不得；又惯掐人股里。”婢妪无不粲然。夫人呵拍令去。一日，女浴于室，公子见之，欲与偕；女笑止之，谕使姑侍。既出，乃更泻热汤于瓮，解其袍袴，与婢扶之入。公子觉蒸闷，大呼欲出。女不听，以衾蒙之。少时，无声，启视，已绝。女坦笑不惊，曳置床上，拭体干洁，加复被焉。夫人闻之，哭而入，骂曰：“狂婢何杀吾儿！”女冁然曰：“如此痴儿，不如勿有。”夫人益恚，以首触女；婢辈争曳劝之。方纷噪间，一婢告曰：“公子呻矣！”夫人辍涕抚之，则气息休休，而大汗浸淫，沾浃裀褥。食顷，汗已，忽开目四顾，遍视家人，似不相识，曰：“我今回忆往昔，都如梦寐，何也？”夫人以其言语不痴，大异之。携参其父，屡试之，果不痴。大喜，如获异宝。至晚，还榻故处，更设衾枕以觇之。公子入室，尽遣婢去。早窥之，则塌虚设。自此痴颠皆不复作，而琴瑟静好，如形影焉。

年余，公为给谏之党奏劾免官，小有罣误。旧有广西中丞所赠玉瓶，价累千金，将出以贿当路。女爱而把玩之，失手堕碎，惭而自投。公夫妇方以免官不快，闻之，怒，交口呵骂。女忿而出，谓公子曰：“我在汝家，所保全者不止一瓶，何遂不少存面目？实与君言：我非人也。以母遭雷霆之劫，深受而翁庇翼；又以我两人有五年夙分，故以我忽报曩恩、了夙愿耳。身受唾骂，擢发不足以数，所以不即行者，五年之爱未盈。今何可以暂止乎！”盛气而出，追之已杳。公爽然自失，而悔无及矣。公子入室，睹其剩粉遗钩，恸哭欲死；寝食不甘，日就赢瘁。公大忧，急为胶续以解之，而公子不乐。惟求良工画小翠像，日夜浇祷其下，几二年。

偶以故自他里归，明月已皎，村外有公家亭园，骑马墙外过，闻笑语声，停辔，使厩卒捉鞚；登鞍一望，则二女郎游戏其中。云月昏蒙，不甚可辨，但闻一翠衣者曰：“婢子当逐出门！”一红衣者曰：“汝在吾家园亭，反逐阿谁？”翠衣人曰：“婢子不羞，不能作妇，被人驱遣，犹冒认物产也？”红衣者曰：“索胜老大婢无主顾者！”听其音，酷类小翠，疾呼之。翠衣人去曰：“姑不与若争，汝汉子忽矣。”既而红衣人忽，果小翠。喜极。女令登垣，承接而下之，曰：“二年不见，骨瘦一把矣！”公子握手泣下，具道相思。女言：“妾亦知之，但无颜复见家人。今与大姊游戏，又相邂逅，足知前因不可逃也。”请与同归，不可；请止园中，许之。公子遣仆奔白夫人。夫人惊起，驾肩舆而往，启钥入亭。女即趋下迎拜；夫人捉臂流涕，力白前过，几不自容，曰：“若不少记榛梗，请偕归，慰我迟暮。”女峻辞不可。夫人虑野亭荒寂，谋以多人服役。女曰：“我诸人悉不愿见，惟前两婢朝夕相从，不能无眷注耳；外惟一老仆应门，馀都无所复须。”夫人悉如其言。托公子养疴园中，日供食用而已。女每劝公子别婚，公子不从。后年余，女眉目音声，渐与曩异，出像质之，迥若两人。大怪之。女曰：“视妾今日，何如畴昔美？”公子曰：“今日美则美，然较昔日则似不如。”女曰：“意妾老矣！”公子曰：“二十余岁人，何得速老？”女笑而焚图，救之已烬。一日，谓公子曰：“昔在家时，阿翁谓妾抵死不作茧。今亲老君孤，妾实不能产，恐误君宗嗣。请娶妇于家，旦晚侍奉翁姑，君往忽于两间，亦无所不便。”公子然之，纳币于锺太史之家。吉期将近，女为新人制衣履，赍送母所。及新人入门，则言貌举止，与小翠无毫发之异。大奇之。往至园亭，则女已不知所在。问婢，婢出红巾曰：“娘子暂归宁，留此贻公子。”展巾，则结玉玦一枚，心知其不返，遂携婢俱归。虽顷刻不忘小翠，幸而对新人如觌旧好焉。始悟锺氏之姻，女预知之，故先化其貌，以慰他日之思云。

异史氏曰：“一狐也，以无心之德，而犹思所报；而身受再造之福者，顾失声于破甑，何其鄙哉！月缺重圆，从容而去，始知仙人之情，亦更深于流俗也！”
秋日杂诗二十首 其十三
孙元衡（清代）

物情殊熳烂，问俗竟何如。乐事喧鼍鼓，哀音转犊车。

蕃荒逃火鹿，海熟上潮鱼。生理无妨陋，安恬可瑟居。
题满洲姚缜庵十六国宫词后二首 其二
曹俊（清代）

吊古閒情付酒瓯，漫将故实考春秋。诗人爱说悲欢处，新月斜阳总是愁。
德寿春帖子八首 其二
曹勋（宋代）

弄黄宫柳未齐匀，便觉风和淑景新。自是东君朝最贵，欣欣春事足颐神。
春大阅呈郡僚
虞俦（宋代）

青油谈笑坐生风，便觉湖山气象雄。
霁色喜浮旌旆上，欢声争入鼓鼙中。
中军合用诗书帅，上马空惭矍铄翁。
横槊赋诗君等事，何妨寓目此时同。
西平乐·尽日凭高目
柳永（宋代）

尽日凭高目，脉脉春情绪。嘉景清明渐近，时节轻寒乍暖，天气清晴又雨。烟光淡荡，妆点平芜远树。黯凝伫。台榭好、莺燕语。
正是和风丽日，几许繁红嫩绿，雅称嬉游去。奈阻隔、寻芳伴侣。秦楼凤吹，楚馆云约，空怅望、在何处。寂寞韶华暗度。可堪向晚，村落声声杜宇。
心耕
沈周（明代）

问心何可耕，其地方寸耳。何足展东作，所劐当何似。

我试忖度之，固非沮溺比。曾莫事于铁，秉兹灵虚耜。

搰搰驾仁义，役役辟诗礼。多让岂失段，不舍亦犹仕。

积久验其成，孝悌是穈芑。象贤各颖秀，无复有糠秕。

生生世所业，子孙孙而子。奢哉让田者，所得安敢拟。
过江心寺
葛绍体（宋代）

寺带长江山作围，塔峰相对立涟漪。
好风吹浪舟行急，正是午潮初长时。
水调歌头（奉别诸同官）
吴潜（宋代）

便作阳关别，烟雨暗孤汀。浮屠三宿桑下，犹自不忘情。何况情钟我辈，聚散匆匆草草，真个是云萍。上下四方客，后会渺难凭。

顾诸公，皆衮衮，喜通津。老夫从此归隐，耕钓了余生。若见江南苍鸟可，更遇江东黄耳，莫惜寄音声。强阁儿女泪，有酒且频倾。
嘉平月护送参赞海公统军赴藏 其一
和瑛（清代）

万里乌斯藏，千层拉萨招。班禅参妙喜，达赖脱尘嚣。

叩额诸番控，雕题百貊朝。家家唐古特，别蚌属庭枭。
九日三首
苏辙（宋代）

幼子淮西客，双壼思老人。
远来经顄淡，细酌喜清醇。
饮罢遥怜汝，归来早及春。
南斋昔未有，余似旧时贫。
泊接泥渡
董嗣杲（宋代）

笑泊虚寒古渡沙，沉晖远衬楚山霞。
江乡酒薄难支日，客路诗多转忆家。
金弹耀林悬橘柚，翠绡萦浦泛蒹葭。
船窗掩定身如石，篱落何人有菊花。
凤穴熙春寿谢大经乃翁
王缜（明代）

朝看凤阳和，风静凤毰毸。暮看凤梧高，露冷凤不来。

凤兮凤兮已久衰，嗟尔胡为乎来哉。当今圣明御皇极，薰蒸四海皆融液。

熙熙和气总春台，瑞在得贤不在物。谢家种德世多贤，老凤深藏七十年。

文现彩霞昭化日，声谐律吕协钧天。春深花暖丹山穴，三雏振翮鸣仙阙。

文章璀璨舞衣鲜，老凤翩跹情更悦。蓬莱香霭玳筵新，蟠桃初熟玉笙频。

从今老去几百载，不问桃花春复春。
治平寺西园新笋
汤珍（明代）

禅榻茶烟飏鬓丝，紫苞犊角斸泥滋。轻云过雨南山碧，练鹊双飞上竹枝。
凤栖梧（西溪道中作）
曾协（宋代）

柳弄轻黄花泣露。万叠春山，不记尘寰路。日射霜林烟罩素。长空不著纤云B028。

历历远村明可数。缘涨前溪，渺渺迷津渡。客子光阴能几许。画图拟卷晴川去。
程公辟给事罢会稽道过钱塘因以诗见赠 其二
释道潜（宋代）

江干千骑送朱轮，父老无缘借寇恂。吴国旌旗开白日，越溪桃寇失青春。

雄名素与珠星烂，妙质长随玉树新。当宁比闻思旧德，万方行见入洪钧。
寺楼晴望
郝俣（金朝）

诘曲阑干面翠微，葱笼窗户溢清晖。雨侵斜日明边过，云望山清缺处归。

多病过春犹止酒，薄寒向晚却添衣。宦名不负沧波愿，羞见陂田白鸟飞。
香奁八咏 其二 月奁匀面
钱抠（元代）

春尽花枝瘦几分，晓妆不觉暗销魂。羞娥谩自横眉黛，薄粉何由掩泪痕。

青岁不留人易老，翠鸾飞去影空存。愁来拍塞成长叹，嘘得清光惨欲昏。
送宜黄柳尉
李觏（宋代）

荒郊人事绝，欢喜见时髦。旧业椽为笔，新官草染袍。

幽明终考绩，州县岂徒劳。况有松筠性，凌寒节更高。
牛女行
周紫芝（宋代）

天孙晓织云锦章，跂彼终日成七襄。含情倚杼长脉脉，灵河南北遥相望。

天风吹衣香冉冉，乌鹊梁成月华浅。青童侍女骖翔鸾，玉阙琼楼降华幰。

明朝脩渚旷清容，归期苦短欢期远。昔离今聚自有期，天帝令严何敢违。

犹胜姮娥窃仙药，一入广寒无嫁时。
小葺檀园初成伯氏有作仲和次韵见投复用韵奉答兼订后期 其二
李流芳（明代）

练祁南下水村赊，一路秋风吉贝花。到市钟声知寺近，过桥柳色逐门斜。

贫能好事无如我，老解求閒有几家。若肯重来留十日，不辞淡饭与粗茶。
和郑巽坡咏菊并见寄韵二首
李曾伯（宋代）

转蓬又是几三秋，客里常宜视鼎羞。
岭首舍梅无所有，衡阳断雁寄何由。
凄涼陈迹几年事，缱绻高情一夕留。
圣代断无车盖禁，诗筒毋惜到南州。
望江南
欧阳修（宋代）

江南柳，花柳两个柔。花片落时黏酒盏，柳条低处拂人头。各自是风流。

江南月，如镜复如钩。似镜不侵红粉面，似钩不挂画帘头。长是照离愁。
奉酬袁使君高春游鶺鴒峰兰若见怀
皎然（唐代）

鶺鴒中峰近，高奇古人遗。常欲乞此地，养松挂藤丝。

昨闻双旌出，一川花满时。恨无翔云步，远赴关山期。

跻险与谁赏，折芳应自怡。遥知忘归趣，喜得春景迟。

已见郢人唱，新题石门诗。
春寒
李群玉（唐代）

拨火垂帘夕，将暄向冷天。闷斟壶酒暖，愁听雨声眠。

处世心悠尔，干时思索然。春光看已半，明日又藏烟。
人言
弘历（清代）

人言为信漫寻文，信以为言辨要勤。察政烹阿封即墨，齐威果是善区分。
百字令 冯洁士先生招同崇川，钱五长、谢峨白、许元锡、张孺子、天姥潘冰壶饮寓斋，共用坡仙韵
石洢（清代）

竹篱僧舍，共联翩、江北江南人物。木榻香温红蜡烛、相赏图书物壁。

谢屐登山，江花恨别，一卷如冰雪。文章千古，岂惟当代之杰。

今夜笔阵词芒，从横排荡处，弦无虚发。拍案狂呼，正荧荧、窗外寒星明灭。

百罚深杯，千回巨椀，酒气酣冲发。吾曹豪兴，大都觞咏风月。
金缕曲 狂歌被酒，赋此剧哀
程颂万（清代）

艳魄埋无地。幸人间、葬花有冢，浇花有泪。月满秦楼箫声冷，吹破人天绿意。

吹不散、玳筵罗绮。叱起海红帘底雾，怕酒波、不撼沧溟起。

将时节，一重洗。

鄂君留得经年被。损盈盈、昨宵风浪，鲛宫尺咫。楚望已无春可饯，相送奈何天里。

恨不把、花幡揉碎。料得此身无处着，上江楼、独把危阑倚。

千叠岫，万重水。
过下杯渡
陈与义（宋代）

夜宿下杯馆，朝鸣一棹东。
湖平天尽落，峡断海横通。
冉冉云随舸，茫茫鸟遡风。
仙人蓬岛上，遥见我乘空。
春暮有感二首 其二
张耒（宋代）

江城春雨暗，客舍夜灯明。搆火添香炷，拥衾闻竹声。

微明旁舍火，断续远楼更。何处离群鸟，孤飞深夜鸣。
匡惠先大夫
傅汝楫（明代）

肺病忧勤积，明时为政初。楚冈留竹虎，燕水泣银鱼。

臣得终王事，儿惭读父书。回思弘化地，伽木正扶疏。
挽尤端明四首
李曾伯（宋代）

身际乾淳盛，家传祖笏棠。
典型周大雅，人物鲁灵光。
厚德千钧重，明时一鉴亡。
哲人今已矣，梦卜负岩廊。
蓟辽大捷铙歌
屠隆（明代）

大捷归来列校收，蒲萄银瓮坐箜篌。
酒酣夜出巡边垒，壮士闲眠枕髑髅。
句
萧实（宋代）

万株翠进根成后，一个闲僧手植初。
和兵部何侍郎宜香闺五绝 其四
慕容彦逢（宋代）

乡赋蒙收一日长，文闱恩地自宗房。抠衣获造芝兰室，犹认当年月桂香。
锡宴日作
韩偓（唐代）

玉衔花马蹋香街，诏遣追欢绮席开。中使押从天上去，

外人知席日边来。臣心净比漪涟水，圣泽深于潋滟杯。

才有异恩颁稷契，已将优礼及邹枚。清商适向梨园降，

妙妓新行峡雨回。不敢通宵离禁直，晚乘残醉入银台。
花游曲和铁厓先生
马麟（元代）

绮楼十二浮空濛，宝衣翠络熏麝风。宫装窈窕银屏里，鹦鹉呼名隔江水。

荔枝木瓜花覆门，珠佩丁东摇曲裙。馆娃宫里潘妃步，赢得一丘红粉墓。

探花仙子何处来，乳酒百罚行深杯。夜阑酒倒挥玉椀，遮莫城头催漏板。

人生一身东复西，花游日日须留题。尚记题诗动宫使，字落骊珠三十四。

金花重赐五云笺，制作清平乐府篇。
仙池岩
胡楚材（宋代）

崚嶒插天山，仙池在绝顶。
无源水自溢，泓澄照天镜。
鱼依藻荇深，龙藏密穴静。
天意欲为雨，烟雾如炉甑。
至今山下田，势不忧旱横。
划然齐景开，仰看飞泉进。
一道翠微间，长剑倚天净。
群山列画屏，高下相辉映。
安得丹青手，写此绝胜境。
挂我草堂中，吟望免延颈。
不负山水心，永谢利名阱。
狼子野心
纪昀（清代）

沧州一带滨海煮盐之地，谓之灶泡。袤延数百里，并斥卤不可耕种，荒草粘天，略如塞外，故狼多窟穴于其中。捕之者掘地为井，深数尺，广三四尺，以板覆其上，中凿圆孔如盂大，略如枷状。人蹲井中，携犬子或豚子，击使嗥叫。狼闻声而至，必以足探孔中攫之。人即握其足立起，肩以归。狼隔一板，爪牙无所施其利也。然或遇其群行，则亦能搏噬。故见人则以喙据地嗥，众狼毕集，若号令然，亦颇为行客道途患。有富室偶得二小狼，与家犬杂畜，亦与犬相安。稍长，亦颇驯，竟忘其为狼。一日，昼寝厅室，闻群犬呜呜作怒声，惊起周视无一人。再就枕将寝，犬又如前，乃伪睡以俟。则二狼伺其未觉，将啮其喉，犬阻之不使前也。乃杀而取其革。此事从侄虞惇言。狼子野心，信不诬哉！然野心不过遁逸耳。阳为亲昵，而阴怀不测，更不止于野心矣。兽不足道，此人何取而自贻患耶？
陪宪使登榕溪阁
蔡戡（宋代）

归途重约使轺临，为爱榕溪十亩阴。
俯瞰江流青一带，坐看山色碧千寻。
共拼沉醉酬佳节，暂驻斜晖纵赏心。
因念玉关人已老，不堪摇落又秋深。
凤凰台
周巽（元代）

望佳气，临高台。金乌初出海，照见凤凰来。千年王气久消歇，忽见韶音动双阙。

乌衣巷口鸟鸣春，白鹭洲头潮涌月。云中天乐下瑶京，仙女乘鸾弄玉笙。

歌声哕哕台前起，散作春风花满城。
孺人钱氏挽词
楼钥（宋代）

家世戟如林，来嫔蔼德音。
功容俱可度，疾疹遽相侵。
已矣空苹涧，谁欤助藁砧。
佳儿随玉折，尤切悼亡心。
小说引子
罗烨（宋代）

静坐闲窗对短檠，曾将往事广搜寻。
也题流水高山句，也赋阳春白雪吟。
世上是非难入耳，人间名利不关心。
编成风月三千卷，散与知音论古今。
杂和唐元稹东川诗四首 其一 亚枝红
弘历（清代）

百花都解亚枝红，独许绯桃占化工。桃叶成阴临碧渚，渚花红尚傲西风。
送郑员外（郑时在熊尚书幕府）
韩翃（唐代）

风流不减杜陵时，五十为郎未是迟。孺子亦知名下士，

乐人争唱卷中诗。身齐吏部还多醉，心顾尚书自有期。

要路眼青知己在，不应穷巷久低眉。
冬末病中作二首 其一
贯休（唐代）

冬风吹草木，亦吹我病根。故人久不来，冷落如丘园。

聃龙与摩诘，吁叹非不闻。顾惟年少时，未合多忧勤。

风钟远孤枕，雪水流冻痕。空馀微妙心，期空静者论。
谒客
张耒（宋代）

入门投刺吏翩翩，我非欲见礼则然。
异哉宾主两无语，客起疾走如避然。
我已不恭愧昔贤，忍使涂炭朝衣冠。
人生暂聚鸿集川，春风吹飞何后先。
禹柏行
高斯得（宋代）

往年上会稽，凌空禹穴曾得窥。
今年浮沅湘，又见禹柏蹲山陂。
茫茫禹迹遍天下，独此二物称神奇。
凌云意销铄尽，根心就化空存皮。
樛柯入地枯不死，反更上擢青铜枝。
被以九龙名，流传自何时。
得非木宿苍龙精，储英萃异成雄奇。
头角崔嵬讶撑拄，牙须砾裂相纷披。
孔明庙柏信称古，上距何翅千年奇。
社陵口藻一何陋，遗落鼻祖收孙枝。
诿云此地不身到，何由得集衡湘诗。
呜呼，衡之山巍巍，
湘水之瀰瀰。地气何太偏，
独於草木乎锺之。柏兮手植自神禹，
竹也种传由舜妃。谁能为天分此畀人物，
庶几可使悍俗嚣风移。
写贞白凌寒卷
夏良胜（明代）

冻容不减玉颜色，疏影横檐却避春。雪夜槎牙舒铁骨，最堪图赠未亡人。
题小赤壁二首
朱涛（宋代）

此地不烧屯，何由壁自赤。
意因丹炉烟，焰此千寻石。
如梦令
范成大（宋代）

罨画屏中客住。水色山光无数。斜日满江声，何处撑来小渡。休去。休去。惊散一洲鸥鹭。
同赋龙沙墅
戴叔伦（唐代）

回转沙岸近，欹斜林岭重。因君访遗迹，此日见真龙。
从博罗取道游罗浮山
王文诰（清代）

南游夙梦罗浮境，发轫还疑梦里来。仙蝶蘧蘧因我化，名山面面为谁开。

莲须拈出三千品，华首参齐五百台。兼爱确乎堂上长，个中原有济时才。
凤栖梧（寄贺司户）
蔡楠（宋代）

狂滥生涯今几许。敕赐湖天，万顷烟波主。约我小舟同老去。要前一叶风掀舞。

邂逅同寻溪上路。淡墨题诗，正在云深处。别后作书频寄语。无忘林下萧萧雨。
记梦
陆游（宋代）

夜梦游名山，翠壁开岩扉；主人喜迎客，剧谈皆造微。
下临万里空，渺渺一鹤飞。
安得弃家去，丹灶常相依？
答客问
王翰（唐代）

龙跃汤泉云渐回，龙飞香殿气还来。龙潜龙见云皆应，天道常然何问哉！
咏萱草诗
阳休之（南北朝）

开跗幽涧底，散彩曲堂垂。优柔清露湿，微穆惠风吹。

朝朝含丽景，夜夜对华池。
柳花
颜颐仲（宋代）

柳渐成阴万缕斜，无腰柔弱弄韶华。一庭春色无人管，檐雨声中飞尽花。
赤甲祈雨是日获之
刘攽（宋代）

君不见赤甲之渊色如墨，中有神物不可测。潜虽伏矣心念国，翕忽变化谁能识。

五月亢阳裂金石，妇女悲号望膏泽。箫鼓甘香乐灵德，须臾晦冥天正黑。

风雷硼轰震穹碧，雾雨霶沱扫炎赫。生物欣欣动颜色，樵童牧竖亦叹息，千秋万岁无终极。
送权先辈归觐信安
赵嘏（唐代）

衣彩独归去，一枝兰更香。马嘶芳草渡，门掩百花塘。

野色亭台晚，滩声枕簟凉。小斋松岛上，重叶覆书堂。
徐仙
白玉蟾（宋代）

采樵有遇才三日，归路还家已十年。自古得仙非苦节，此坑安得号黄连。
访仙亭
朱多（明代）

客访遗基岁月华，仙人何处弄烟霞。
山中甲子无春夏，四月才开二月花。
捣练子
马钰（金朝）

灵寿杖，献夫人。拨开世网易开尘。助行步，出爱津。

打有著，拄为亲。敲昏琢暗求清神。挑明月，显至真。
赠画师郭叔詹
李吕（宋代）

蚤觉儒冠多误身，聊工传写养偏亲。
丹青游戏臻能事，造休生成羡逼真。
笔下岂皆行路辈，眼中谁是筑岩人。
会当诏作云台像，画手惟君妙入神。
入庐山感兴
董嗣杲（宋代）

古翠深中拥紫烟，幽行先酌石溪泉。
未能耕野安愚分，且乐游山趁壮年。
五色在前难障碍，连镳来此可留连。
杏花林里閒风月，况有宗人演地仙。
长洲
杨备（宋代）

太湖东西即长洲，临水孤城远若浮。
雨过云收山泼黛，管弦歌动酒家楼。
花光带露柳凝烟，藏苑笙歌已沸天。
有客寻春拚一醉，青楼红粉洞中仙。
和李退翁侍郎读水经注兼忆洞庭之作
王士祜（清代）

相思何处折芳馨，望断黄陵旧日亭。秋水依稀闻落叶，楚天仿佛见扬灵。

洲边子戌三春绿，楼外君山一带青。太息云中君在否，不堪重问道元经。
孝宗皇帝挽词五首
陈傅良（宋代）

九庙威灵远，三宗德业尊。
讴歌思艺祖，历数在神孙。
欲返皇图正，先推帝系恩。
诸儒议东向，此意定初元。
喷玉岩 其三
黄在衮（明代）

灵閟开天阙，峰峦敞羽扉。断崖流瀑浅，阴洞过云霏。

烟静残苔出，霞深古桧围。丹梯千仞上，鸾啸歌何依。
皇后閤春帖子 其五
胡宿（宋代）

白绿仙云杂紫云，长生灵气护元君。已膺虎剑司阴教，更佩金珰奏宝文。
游绵山途中作
梁浚（清代）

策蹇寻名山，翘首望空翠。峰峦势嵯峨，迢迢远难致。

迤逦缘溪势，逼仄常恐坠。众鸟多幽声，群木饶古意。

午鸡鸣荒村，远磬闻山寺。旷野景既殊，境幽人亦异。

未及事登临，吾心亦已遂。
颂十玄谈·还源
释印肃（宋代）

返本还源事已差，轻罗不著外寻麻。
劳虑即真犹未信，忽然解道见桃花。
御风桥
郭印（宋代）

修证彼何人，有国号众香。
此境了不殊，沉檀蔼飞扬。
送范漕赴召八绝
洪咨夔（宋代）

太平宰相范尧夫，曾驾西州使者车。
雅操清规公更游，委蛇退食一编书。
次建康留守赵龙图雷音堂韵
释师范（宋代）

底事明明不用寻，通身有口却如音。
笑他卢老能多事，引蔓牵枝诳古今。
买陂塘 同蔼卿校程去瑕广文
关锳（清代）

怅飘零、江湖萍梗，津亭听断官鼓。堆盘苜宿清寒味，换了一生羁旅。

官太苦。却还算、寒毡未困先生住。扁舟竟去。早一夜西风，莼鲈江上，归梦托鸥鹭。

平生泪，写入庾郎词赋。吟成何限凄楚。江东我亦填词手，难说浮名不误。

君见否。已点点、清霜上了江潭树。鬓丝尔许。恐如此青山，毫丝哀竹，浑不抵迟暮。
答黎文学惟仁
区大相（明代）

昔在衡门下，园庐或互游。有时风日美，樽酒话林丘。

欢然共携风，卒岁事西畴。何意饥寒逼，中年为贫忧。

杖策入帝京，五上敝貂裘。幸遇休明际，泥涂终见收。

渔钓皆被猎，牧豕亦封侯。生平多卤莽，此际惧愆尤。

古人戒末信，今兹慎家修。夫子秉高尚，晚节更清幽。

割席方自此，代庖非所谋。高风不可泯，重谊莫能酬。

常恐平生负，终贻岩壑羞。安能茂稷契，抗迹揖巢由。
海幢寺
李符清（清代）

城市忽已隔，林泉遂见招。盈盈涉珠江，望眼增迢遥。

小艇呼蜑人，驾以木兰桡。僧雏解好事，为我茶瓜要。

入门优昙香，花雨氤氲飘。长林蔽修景，天籁鸣刁调。

塔铃语云何，如听风过箫。比邱三五辈，宴坐围松寮。

一闻梵呗宣，余声静不嚣。俄顷铿华钟，汩起沧江潮。

冯夷跋浪舞，灵怪争来朝。神鱼似衔珠，鲛人或献绡。

所过皆殊境，顿觉心神超。始知青莲宇，变幻非意料。

栖栖尘土中，无乃同鹪鹩。
海天阔处 春云，和彦清兄韵
程颂万（清代）

梦魂比春慵，和愁倚向阑干缺。狞龙出海，满身都带，懒窝云叶。

轻欲烘烟，淡疑妨雨，数重纱隔。正神皋昨夜，划开愁界，逗一片、蒙蒙月。

怕蹴巫峰仙阙。乍兰宵、楚魂飞越。天东障子，晓来偷变，窈娘衣褶。

斗煞梨花，扶慵柳絮，欠些明白。妒红儿立处，髻鬟松了，背东风说。
春阴三首 其二
薛季宣（宋代）

逼社窘阴雨，园花就凋零。翩翩蝶翅重，好鸟无一鸣。

山头雾露白，檐前砌苔青。旁瞻隔远到，内与愁思并。

县小文书省，氍茵匝莎庭。举头叹世事，坐有百感生。

芳林堕玉蕊，垂杨结珠缨。伤春复已半，忽忽难为情。

朅来发书箦，悼往心自冥。袖手一凝伫，意逐飞鸢行。

中原政紊乱，悲角扬哀声。有酒不解饮，何以解我酲。
西京道中闻蛙
吴融（唐代）

雨余林外夕烟沉，忽有蛙声伴客吟。
莫怪闻时倍惆怅，稚圭蓬荜在山阴。
别徐商老奉祠归清江五首
彭龟年（宋代）

尝觇金匮书，遗逸穷冥搜。
肯令太史氏，挽作周南留。
句
易士达（宋代）

催趱荼醾交夏景，安排芍药送春光。
可堪收拾归屏枕，颇欲浮沈赴酒杯。
出南山口有感
李予望（清代）

车尘扰扰送骊歌，廿载关山几度过。易水风高霜气早，蓟门秋度雁声多。

尚书旧隐寻荒谷，司户遗坟感逝波。却望长安频泣玉，不堪岁月已蹉跎。
双峰
韦骧（宋代）

我爱双峰若并趋，钧然苍翠傲荣枯。定应天意成真概，磊落相依道不孤。
宴玉津园江楼七首
任希夷（宋代）

风静潮痕减，江空夕照多。
星星波上艇，隐隐岸边莎。
若师院咏笋
强至（宋代）

戢戢新芽迸旧林，才生有节便虚心。
已邻佛界黄金地，更学仙家碧玉簪。
失灌要须防倦仆，偷餐切莫听饥禽。
凭师养取成修竹，截管终令作凤吟。
朝中措·严霜封草树凋红
佚名（宋代）

严霜封草树凋红。叶落小园空。何事洛阳花面，却来冠冕秋风。尊前羞损，篱边野菊，池上芙蓉。莫放花归崑阆，且留客醉金锺。
悼子
梅尧臣（宋代）

舟行次符离，我子死阿十。
临之但惊迷，至伤反无泣。
款定始怀但，内若汤火集。
前时丧尔母，追恨尚无及。
迩来朝哭妻，泪落襟袖湿。
又复夜哭子，痛并肝肠入。
吾将仰问天，此理岂所执。
我惟两男子，夺一何太急。
春鸟独蔓延，哺巢首戢戢。
如梦令·一饷凝情无语
王之道（宋代）

一饷凝情无语。手捻梅花何处。倚竹不胜愁，暗想江头归路。东去。东去。短艇淡烟疏雨。
读渡江诸将传
王迈（宋代）

读到诸贤传，令人泪洒衣。
功高成怨府，权盛是危机。
勇似韩彭有，心如廉蔺希。
中原岂天上？尺土不能归！
雪村闻鹃
舒岳祥（宋代）

故国亡来身已非，千年犹诉不如归。
参天古木魂迷路，谁与黎侯赋式微。
访金陵王闲叟不遇留别
贺铸（宋代）

歌成五噫赁舂者，药不二价夺牛翁。
衰俗何知贵公子，清贫颇有昔人风。
君方上冢渡沔去，我适乘舟投剡中。
差池相失重回首，好住海鸥忘塞鸿。
蚕妇行
汪藻（宋代）

树头恰恰晴鸠喜，上巳人家扫蚕蚁。纸窗茅屋春雨寒，买炭添炉中夜起。

平明采叶晞露痕，随刀翠缕如丝匀。三眠欲食春已老，旋炊新麦祀蚕神。

咽明足紧解丝簇，犹向前溪问茅卜。东邻西里想殷勤，借问今年几分熟。

缲车轧轧桑阴凉，主家人立鸿雁行。丝成不得半缕著，一生麻纻随风霜。
渔父词一十八首。初九
吕岩（唐代）

大道从来属自然。空堂寂坐守机关。

三田宝，镇长存，赤帝分明坐广寒。
光启三年人日逢鹿
司空图（唐代）

浮世仍逢乱，安排赖佛书。劳生中寿少，抱疾上升疏。

日暖人逢鹿，园荒雪带锄。知非今又过，蘧瑗最怜渠。
新居感咏
杜衍（宋代）

无似老且病，惟恐归田迟。
一旦得引年，九天还听卑。
尚沾二品得，俾尽百年期。
恩深沦骨髓，感极横涕洟。
始营菟裘地，来向濉水湄。
城隅最穷僻，匠者宁求奇。
卜築悉由己，轩牖亦随宜。
外以蔽风雨，向内安妻儿。
燕雀莫群噪，鹪鹩才一枝。
因念古圣贤，名为千古垂。
何尝广居室，俭为后人师。
亚圣乐箪食，寝丘无立锥。
文终防势夺，去病耻家为。
文园四壁立，郑公小殿移。
伊余具员者，适会承平时。
无术毗万务，无才抚四夷。
为郡亦龊龊，劳心徒孜孜。
促身已天幸，拊己宜自知。
开卷颜间厚，复懼来者嗤。
勗哉知止足，清白犹可追。
会诸官韩亭 其二
章元振（宋代）

我爱韩亭好，天遥眼界宽。引觞延胜友，笑语出云端。
赠道器法师
李涉（唐代）

冰作形容雪作眉，早知谈论两川知。

如今不用空求佛，但把令狐宰相诗。
和仇雄川幽居十咏 其十 烹茗
任环（明代）

扫雪撼庭梅，烹茶折槛竹。清生腋底风，香润林间屋。
寄驾部郎中（瞻）
徐铉（宋代）

贱子乖慵性，频为省直牵。交亲每相见，多在相门前。

君独疏名路，为郎过十年。炎风久成别，南望思悠然。
野望
鲁兰仙（清代）

天末风初起，苍茫落日时。海云翻大壑，山木堕寒枝。

穷野归鸦急，高原去马嘶。那堪当暮景，黄叶更离离。
百丈山
袁陟（宋代）

复岭踰崷崒，层崖遍屈盘。寺当幽谷面，路指白云端。

树老苍天骨，蓝凝上帝冠。石屏秋已冻，板屋夜多寒。

三宿孤怀恋，千山远梦残。惟愁钟动晓，西下见征鞍。
萧飞卿将使赴湖北戎幕诗送其行兼简秋壑贾总
戴复古（宋代）

鄂渚三千里，遥遥望使星。
江湖今寂寞，桃李半凋零。
世有一秋壑，时无两石屏。
平生不相遇，老眼向谁青。
霜天晓角（三衢道中）
赵师侠（宋代）

雨余风劲。雾重千山暝。茅舍寒林相映。分明是、画图景。

去程何林定。天远长安近。唤起新愁无尽。全没个、故园信。
寄牧止弟
陈子升（明代）

成名不逐众登天，学得玄门又学禅。细巷引僧离水寺，阔衫随鹤过秋田。

楼尊大士骑狮相，经夹先皇篆凤笺。城里不逢那足恨，诸郎新近把诗传。
神功圣德诗一十五首 其九 次会州
杨荣（明代）

楼堞连云地势平，昔年曾此筑高城。平芜渺渺当时路，古木苍苍旧日营。

笳鼓声中凉吹发，旌旗影里夕阳明。残兵假息应无地，一扫欃枪大漠清。
善哉行六解
胡直（明代）

朱葩春荣，黄叶秋翻。逝者何迅，一往无旋。形不七尺，命靡百年。

一精宇宙，营目九埏。吉凶是非，徽纆纷迁。自匪仙道，曷任燔煎。

丹经百卷，妙药一丸。松乔邈矣，传者妄焉。弹筝酒歌，对之中悁。

驷车穹盖，忧悲孔延。不如澹素，放心自然。忆彼至人，教我忘言。
送春
朱弁（宋代）

风烟节物眼中稀，三月人犹恋褚衣。
结就客愁云片段，唤回乡梦雨霏微。
小桃山下花初见，弱柳沙头絮未飞。
把酒送春无别语，羡君才到便成归。
作歌咏苏云卿
曾原一（宋代）

东湖湖面波渺瀰，东湖岸上春土肥。先生锄云明月晓，种来蔬土今成畦。

把茅萧萧环四壁，此身不愿人间识。乾坤清夷那复知，寸心杳渺黄尘隔。

故人子房今九云，交情不断江湖滨。江西使漕却驺骑，故作敲门问字人。

黄金百镒笺一幅，多谢春风到茅屋。君为使者吾邦民，见君容我更樵服。

故人与我情重哉，君且归矣明当来。明朝启扉人不见，黄金不动书不开。

使者持书三太息，封书径上黄扉侧。翩翩鹤驭云冥冥，空向湖山访行迹。

向来桐江严子陵，曾得故人双眼青。芒鞋却踏京华路，太史惊誇说客星。

先生得书掉头去，并此湖光不回顾。梦夫孀妇截髻鬟，亦有老大闺中女。
赠李守
李洪（宋代）

宗衮英名压搢绅，传家济美不无人。采诗于蔿承亲擢，乐职中和著牧民。

凤入颍川宜卜相，梅开东阁趁班春。九重侧席求奇士，尺一行颁觐紫宸。
喜亚夫进士将选寄以期勉
苏葵（明代）

清白传家四百霜，偶然科甲共君扬。寸心可据摅忠地，一饭休忘种德堂。

往事模棱堪鉴戒，暮年完璧是行藏。区区老病浑无补，惟把经纶卜季方。
送王端公充荆湖北路转运
夏竦（宋代）

锦衣骢马好还家，大别山边汉水斜。
霜简位高增意气，金章恩重有光华。
几程蛮徼云藏驿，一棹荆江月照沙。
多少朝簪鬓成雪，愿君休访楚山茶。
表忠观
董嗣杲（宋代）

钱子欣然著羽衣，何须学赋鉴湖诗。
帝俞清献垂情疏，人读文忠叙事碑。
五庙衮土荣祖节，千年香火托孙枝。
云林阁上西风起，吹落龙山宰树悲。
戏作常娥责
梅尧臣（宋代）

我昨既赋白兔诗，笑他常娥诚自痴。
正值十月十五夜，月开冰自上东篱。
毕星在傍如张罗，固谓走失应无疑。
不意常娥早觉怒，使令乌鹊绕树枝。
啅噪言语谁可辨，徘徊赴寝搴寒帷。
又将清光射我腹，但觉轸粟生枯皮。
乃梦女子下天来，五色云拥端容仪。
雕琼刻肪肌骨秀，声音柔响扬双眉。
以理责我我为听，何拟玉兔为凡卑。
百兽皆有偶然白，神灵独冒由所推。
裴生亦有如此作，专意见责心未夷。
遂云裴生少年尔，谑弄温软在酒卮。
尔身屈强一片铁，安得妄许成怪奇。
翰林主人亦不爱尔说，尔犹自惜知不知。
叩头再谢沋已去，起看月向西南垂。
次韵向宪道中偶成
洪适（宋代）

四牡驰原隰，侯邦害必除。疲民端可念，茅舍未如初。

消息三春异，创痍二纪馀。君王心在远，谕意倚相如。
出郭
萧立之（宋代）

野径村平树，人家石断流。南云偏有瘴，楚水欲无秋。

素履行忠信，浮生任去留。尊前古今意，吾道信悠悠。
送赵司理
释居简（宋代）

未报金陵大阃书，鹊声犹自绕庭除。若非尚德嘉同姓，应是蒐才副所如。

寒日鹭洲千点雪，旧时燕垒几番雏。江东可是无诸葛，不记于家有小于。
大道浴湫图赞
释广闻（宋代）

腥风怒涛中，信手拿得起。触拨老慈明，撺出拄杖子。
奉和送金城公主适西蕃应制
李適適（唐代）

绛河从远聘，青海赴和亲。月作临边晓，花为度陇春。
主歌悲顾鹤，帝策重安人。独有琼箫去，悠悠思锦轮。
闻滇贵道阻问瑞芝中丞二首
汤显祖（明代）

金沙原与蜀通津，路出黔阳千里尘。
何事不教东一线，兰沧千古为他人。
鬼气临参不肯降，时时兵甲问南邦。
天开贵竹当雄楚，地拥西台接丽江。
送王郎中知江阴
梅尧臣（宋代）

持归汉省青绫被，去看吴都白马潮。
叠鼓渡江寒浪伏，鸣铙入境野云飘。
鱼穿杨柳夸鲜脍，人采芙蓉学细腰。
家有二槐为太守，弟兄谁似李文饶。
赋得路旁一株柳送邢校书赴延州使府
李益（唐代）

路旁一株柳，此路向延州。
延州在何处，此路起悠悠。
春游
司马光（宋代）

人物竞纷华，骊驹逐钿车。
此时松与柏，不及道傍花。
暗香 吴静安姑丈临风阁上赏梅
陈维崧（清代）

玉堂人物。况阶前琼树，一枝先发。近手花欹，小倚晴楼汎香雪。

发理茶铛棋局，更乍破、蛟冰芳冽。恰糁入、片片繁英，和取索郎啜。

幽绝。恁时节。又脆管娇丝，隔垣低揭。红缄半拆。脉脉相看倍亲切。

若待盈枝烂熳，怕误了、人生作达。薄醉也，压帽是，一堆粉月。
采桑子·樱桃谢了梨花发
冯延巳（五代）

樱桃谢了梨花发，红白相催。燕子归来。几处风帘绣户开。

人生乐事知多少，且酌金杯。管咽弦哀。慢引萧娘舞袖回。
偈颂二十一首
释普宁（宋代）

向上一路，千圣不传。
等闲踏著，不直半钱。
谢岩上张伯春伯齐兄弟子侄惠生日诗
陈普（宋代）

苟食媮衣岂足论，诸公何见为开尊。
诗书虽读道何有，爵德咸无齿敢言。
泉下年年孤祖孝，眼前事事负乾坤。
幸随草木酣秋色，晚节黄花别立根。
治平乙巳暮春十四日同宋复古游山巅至大林寺
周敦颐（宋代）

三月山方暖，林花互照明。
路盘层顶上，人在半空行。
水色云含白，禽声谷应清。
天风拂襟袂，缥缈觉身轻。
柳枝词十三首
司马光（宋代）

白雪虽然比絮花，艳阳不得共繁华。
为群故人鸟衣巷，飞舞风流谢传家。
偈二首
释清旦（宋代）

三世诸佛不知有，一一面南看北斗。
狸奴白牯却知有，云外金毛正哮吼。
个中隐显现全身，头头透脱无前后。
拨转机轮向上关，八角磨盘空里走。
台城路
张炎（宋代）

庚寅秋九月之北，遇汪菊坡，一见或惊，相对如梦。回忆旧游，已十八年矣。因赋此词。

十年前事翻疑梦，重逢可怜俱老。水国春空，山城岁晚，无语相看一笑。荷衣换了。任京洛尘沙，冷凝风帽。见说吟情，近来不到谢池草。
欢游曾步翠窈。乱红迷紫曲，芳意今少。舞扇招香，歌桡唤玉，犹忆钱塘苏小。无端暗恼。又几度流连，燕昏莺晓。回首妆楼，甚时重去好。
七月十三夜被酒登双清亭道者送茶至
左宗植（清代）

醉眼忽洗江风腥，独踏乱石眠石亭。峭楠出壑夜龙黑，幽塔刺石孤剑青。

终古双流有今夕，三人明月自前庭。道翁好惜秋江茗，留著频来款露扃。
客中遇乡友季芳远归省亲
真山民（宋代）

河梁邂逅话襟期，猎猎西风透裌衣。
酒脸未随红叶醉，乡心先逐白云飞。
客中送客难为别，山上安山胡不归。
借使家书君可寄，此间无复问庭帏。
过福山僧不遇
黄镇成（元代）

香积厨边华雨纷，翻经台上柏烟焚。不知飞锡游何处，应在天台看白云。
夏日
宋伯仁（宋代）

满庭新绿午阴阴，风弄疏帘雨弄晴。
窗下岸书眠一觉，不知人世有公卿。
澄光两桂颇困藤蔓为一痛扫遂复洒然
钱时（宋代）

两桂扶疏岸碧塘，半年不到便荒凉。
秋风一扫閒缠绕，放出金花自在香。
瑞鹤仙（友人买妾名雪香）
蒋捷（宋代）

素肌元是雪。向雪里带香，更添奇绝。梅花太孤洁。问梨花何似，风标难说。长洲漾楫。料鸳边、娇蓉乍折。对珠栊、自翦凉衣，爱把淡罗轻叠。

清彻。螺心翠靥，龙吻琼涎，总成虚设。微微醉缬。窗灯晕，弄明灭。算银台高处，芳菲仙佩，步遍纤云万叶。觉来时、人在红帱，半廊界月。
秋日次前辈新年韵
陆游（宋代）

孤生虽永弃，要亦是黎元。
渺渺烟中路，冥冥海上村。
小滩看鹭立，平野送鸦翻。
即欲掩关卧，南山犹未昏。
夏日池上
宋祁（宋代）

独坐溪堂上，炎天客少过。
红垂初熟果，碧捲未开荷。
曳絮云更坞，摇金日弄波。
一杯聊自举，凉意雨前多。
元祐三年八月初六日得报已有代者归期可数喜动于中载形歌咏
华镇（宋代）

郡符朝下报新官，不觉津津喜见颜。但怪鹊声连日好，谁知鸿翼过年还。

心游象魏三秋后，步入庭闱数月间。别去祇怜风月夜，不闻山溜响潺潺。
晚过野趣轩 其二
韩淲（宋代）

判断风光与物华，淋漓笔墨字横斜。草分支径通幽沼，竹外人閒度柳花。
雨中约梅再赋
张镃（宋代）

寄语堂前万玉枝，未须开尽等人归。
行云佩姑衣从湿，溅水裙轻步自微。
关塞垂杨横槊赋，禁津芳草掞毫挥。
为君岂复仍关念，看到清阴碧实肥。
渔艇
释文珦（宋代）

炊菰青芦丛，钓鱼白蘋洲。
扁舟不用保卫，荡漾随春流。